රුසියානු_ඉතිහාසය
දේශප්‍රේමී සටනේ සිට ව්‍යාප්තවාදයට
1944 වසර උදාවත් සමඟ උතුරු පෙරමුණේ ක්‍රියාන්විතයක් දියත් කල රුසියානුවෝ ලැගෝඩා විල අවට ජර්මන් සීමාවනට පහර දීම ඇරඹූහ. දකුණු පෙරමුණේ තම සගයන් ප්‍රගුන කොට තිබූ යන්ත්‍රික අභ්‍යාස පිළිබඳ අත්දැකීම් නොතිබූ උතුරේ සෝව්යට් අණ දෙන නිලධාරීන් තවදුරටත් රයිපල් බලඇණී යොදා ගනිමින් සම්ප්‍රදායානුකූල උපක්‍රම අනුගමනය කලද, තම සටන් හැකියාව සීග්‍රයෙන් වියැකෙමින් තිබීමත්, ෆින්ලන්තයෙන් අපේක්ෂිත සහාය නොලැබීමත් නිසා එම ප්‍රහාරයට ඔරොත්තු දීමට ජර්මන් පෙරමුණ අසමත් විය. දින නවසියයක් වැටලීමට ලක්ව තිබූ ලෙනින්ග්‍රාඩ් නගරය පෙබරවාරි අගදී සතුරු තර්ජනයෙන් මුදාගන්නා ලදී. මේ අතර දැවැන්ත ඒකාබද්ධ බලඇණි (Combined arm armies) පහක් යොදවා දකුණු දිග ප්‍රදේශයේ දියත් කෙරුන රතු හමුදාවේ වසන්ත මෙහෙයුමේ ප්‍රගතිය හිට්ලර් පමණක් නොව ස්ටැලින්ද මවිතයට පත්කරවන සුළු වීය. ඉන් පෙනී ගියේ බොහෝ කලක් නොවිසඳුන ප්‍රහේලිකාවක්ව පැවති ගැඹුරු මෙහෙයුම් (Deep Operations) සංකල්පයේ මූලික රීති ස්ටාව්කාව විසින් අවසානයේ නිවැරදි ලෙස ග්‍රහණය කොටගෙන තිබූ බවයි. සෝවියට් යාන්ත්‍රික බලඇණී සතුරුසීමා තුලට කෙතෙක් ගැඹුරට කාවැදුනේද යත්, වැටලීමේ තර්ජනයට ලක්වූ ජර්මන් ඒකක වලට නොසෙල්වී සටන් කරන ලෙස (Stand fast) හිට්ලර් දිගින් දිගටම නිකුත් කල නියෝග නොතකා යුක්‍රේනයෙන් පසු බසිනු හැර අන් විකල්පයක්ද නොතිබිණ. මාර්තු අගදී ජර්මන් දකුණූ දිග පෙරමුණ දෙකඩ කරමින් ද්නෙස්ට් නදිය තරණය කල රුසියානු යුද ටැංකි අප්‍රේල් මසදී කාර්පේතියානු බෑවුම් වලට ලඟාවූහ. මැයි මාසයේදී ක්‍රිමියාවද යලි අත්පත් ගැනුන අතර 1941 පැරණි බටහිර දේශසීමාව යලි ස්ථාපිත කරන ලදී. ජර්මන් සෙනෙවි මණ්ඩලය දකුණු දිග පෙරමුණේ වැඩි දුර සටන් අපේක්ෂා කලද, ස්ටාව්කාවේ අවධානය මෙ වන විට යොමුව තිබුනේ තම පැරණි සතුරා වූ ජර්මන් මධ්‍යම හමුදා කණ්ඩායම කෙරෙහිය. බයිලෝරුසියානු ‘සඳළුතලය’ මත සිට ප්‍රිපියට් වගුරුබිමට ඉහලින් ස්ථානගත කොට සිටි ජර්මන් හමුදා වටලා විනාශ කිරීම මඟින් බර්ලිනයට ඇති කෙටිම මාර්ගය වූ පෝලන්ත දේශසීමාව මත රතු හමුදාව පෙල ගැස්වීම රුසියානුවන්ගේ අරමුණ විය. එමඟින් ජර්මන් උතුරු දිග හමුදා කණ්ඩායමට තම අවසන් සැපයුම් මාර්ගයද අහිමි වනු ඇති බවට අපේක්ෂා කෙරිණ. ‘ඒකාබද්ධ හමුදා’ හතක් යටතේ භටයන් දොලොස් ලක්ෂයක් හා යුද ටැංකි හාර දහසක්, කාලතුවක්කු විසි පන්දහසක් හා ගුවන් යානා පන්දහසක් අනුයුක්ත කෙරුන මෙම දැවැන්ත ප්‍රහාරයේ ආරම්භක ඉලක්කය සැතපුම් සියයකට සීමා කිරීමට ස්ටැලින් කටයුතු කලේ එය කළමණාකරණය කොට ගැනිමට ස්ටාව්කාවට හැකියාව ගැන ඔහු තවදුරටත් සැකයෙන් පසුවූ බැවිනි.මේ අතර මිත්‍ර පාක්ෂික හමුදා නෝර්මන්ඩියට ගොඩ බට හෙයින් හිට්ලටර්ගේ මුළු අවධානය දැන් යොමුව තිබුනේ බටහිර පෙරමුණටයි හිට්ලර්ගේ බාබරෝසා ආක්‍රමණයේ තෙවැනි සංවත්සරය යෙදුන ජුනි 22 ඇරඹුන ප්‍රහාරය රතු හමුදාව ඒ දක්වා දියත් කල සාර්ථකම ක්‍රියාන්විතයයි. රුසියානුවන් විසින් නිර්ලෝභීව මුදා හරින ලද දැවැන්ත යාන්ත්‍රික බලය හමුවේ බයිලෝරුසියානු සඳළුතලයේ ජර්මන් ආරක්ෂක වැට ඇද වැටුනේ ගිණිකූරු පේලියක් මෙනි. මින්ස්ක් හි සටන රතු හමුදාව තමාගේම වූ යාන්ත්‍රික උපක්‍රම ප්‍රගුන කරමින් සිටි බවට කදිම නිදසුනක් විය. යුද ටැංකි උතුරින් හා දකුණින් නගරය පසුකොට සතුරාගේ සංචිත හා ආධාරක බල ඇණි විනාශ කරමින් නොනැවතී බටහිර දෙසට ගමන් කරන අතර නගරය අත්පත් කොට ගන්නා ලද්දේ පසුපසින් පැමිණි රයිපල් බලඇණි විසිනි. හිට්ලර් ඝාතනය කිරීමට ජර්මන් හමුදා නිළධාරීන් පිරිසක් විසින් අසාර්ථක තැතක් දරන ලද්දේ මේ කාලයේදීය. අපේක්ෂිත සැතපුම් එකසිය පණහ මෙන් දෙගුණයක් දුර ගමන් කල රතු හමුදාව අගෝස්තුවේදී පෝලන්ත භූමියට ඇතුළු විය. වොර්සෝවේ වැසියෝ නාසි පාලනයට එරෙහිව කැරලි ගැසුවද ඔවුනට උපකාර කිරීමට තරම් ඉස්පාසුවක් ස්ටැලින්ට නොතිබිණ. දීර්ඝ ගමන නිසා හෙම්බත්ව සිටි සෝවියට් යාන්ත්‍රික ඒකක අළුත්වැඩියා අවශ්‍යතාවන්ගෙන් පීඩා වින්දෝය. අනිත් අතට රුසියාවේ පැරණි සතුරා වූ පෝලන්ත ප්‍රභූ පැලැන්තිය අතට බලය ලැබෙනු දැකීම ක්‍රෙම්ලිනයේ පැතුම නොවේ. මේ හේතු නිසා ජර්මනුන් පෝලන්ත නැගී සිටීම ක්‍රෑර ලෙස මැඩලන අතර රුසියානුවෝ අගනුවර දකුණින් විස්ටුලා ඉවුරු මත වාඩිලා සටනට නරඹමින් විවේක ගත්හ. ගිම්හාන ක්‍රියාන්විතයෙන් රතු හමුදාව සිදුවූ ආලභ හානියද ලද ජයග්‍රහනය තරම්ම විශාලය. මිය ගිය භටයන් ගණන දෙලක්ෂ පණස් දහසකට ආසන්නය. අට ලක්ෂයක් තුවාල ලැබූහ. යුද ටැංකි 2950 ක් හා කාල තුවක්කු 2500ක් එක්කෝ විනාශ වී තිබිණ. නැතහොත් අතහැර දැමීමට සිදු විය. එහෙත් මෙය විශාල පසුබෑමක් ලෙස නොසැලකුනේ සක්‍රිය සෙබළුන් හැට පන් ලක්ෂයක් හා යුද ටැංකි 8500ක හා කාලතුවක්කු 113,000 ක සංචිතයක් ස්ටාව්කාව සතුව තිබූ බැවිනි. අනිත් අතට භටයන් පන් ලක්ෂ පණස් දහසක් අහිමි ව සිටි ජර්මන් හමුදාවට මේ විට සක්‍රිය සේවයේ සිටි මුළු භට පිරිස විසි දෙලක්ෂයක් වූ අතර යුද ටැංකි හා කාලතුවක්කු සංචිතය පිළිවෙලින් 3700ක් හා 5700 ක් විය. මෙය යුද්ධයේ අවසන් අදියරේ දෙපාර්ශ්වය අතර දැකිය හැකි වූ දැවැන්ත අසමතුලිතතාවයට හොඳම නිදසුනයි. සතුරා රුසියානු භූමියෙන් පලවා හැර තිබූ බැවින් තාක්ෂණික වශයෙන් හා වචනයේ අර්ථයෙන් සැලකූ කල ඒ 1941 ප්‍රකාශයට පත් කෙරුනු ‘මහා දේශප්‍රේමී යුද්ධයේ’ අවසන් වෙමින් තිබිණ. දේශ සීමාවෙන් එපිට මෙහෙයුම් ඇරඹීම ආරක්ෂක සටනක් නොව ව්‍යාප්ත වාදී යුද්ධයකි. දැවැන්ත වෑයමක් යොදවා රුසියානුවන් මී වදය කඩන්නේ අතලෙව කෑමට පමණක් නොවන බව සියල්ලෝ දැන සිටියද එම අරමුණ අභියෝගයට ලක් කිරීමට බටහිර බලවතුනට හැකියාවක් නුවූයේ නාසි වාදය මහාද්වීපයෙන් පිසලා හැරීම ඔවුන්ගේ හැකියාවෙන් හා ධාරිතාවයෙන් එපිට ඉලක්කයක් වූ නිසාය. බටහිර දෙසට ව්‍යාප්ත වීම සර්ව ස්ලාව් වාදයේ සදාතන සිහිනය වූ බැවින් මේ අරබයා කොමියුනිස්ට් වරුන්ට දොස් නැඟිය නොහේ. අනිත් අතට දේශපාලන අභිලාෂයන්ට අමතරව ‘රුසියානු ජාතික ආරක්ෂාවට’ අදාල හමුදාමය උවමනාවන්ද මේ අභිලාෂය තුල ගැබ්ව තිබූ බව සැලකිල්ලට ගත යුතුය. හදිසි සතුරු ආක්‍රමණයකට මුහුණ දීමට අවැසි කාලය ලවා ගනුවස් බටහිර දේශසීමාවට යාබද ‘ආවරණ කලාපයක්’ (Buffer Zone) බිහි කිරීමේ වැදගත් කම නැපෝලියන්ට එරෙහි පළමු දේශප්‍රේමී සටනේ නියමුවන් වූ මාෂල් මිහයිල් කුටුසොව් හා ජනරාල් මත්වේයි ප්ලැටොව් කුමාරයා විසින්ද දැඩිව අවධාරණය කොට තිබිණ. කෙසේ වුවද රතු හමුදාව විස්ටුලා ඉවුරු මත වාඩිලා ගැනීම යනු ස්ටාව්කාවට බටහිර තවදුරටත් මෙහෙයුම් දියත් කිරීම සඳහා ස්ටාව්කාවට සැපයුන අගනා නිදහසට කරුණකි. මන්දයත් භූගෝලීය පිහිටෝම අනුව බර්ලින් ක්‍රියාන්විතය ඇරඹීමට පෙර සෝවියට් මධ්‍යම පෙරමුණේ ඇලයන් ආරක්ෂා කිරීමට බෝල්ටික් හා බෝල්කන් ප්‍රදේශ අත්පත් කොට ගැනීම ශාස්ත්‍රීය වශයෙන් අනිවාර්ය අවශ්‍යතාවක් වූ නිසාය. බටහිර ඉතිහාසඥයන් සැක පහල කරන්නේ කල් ඇතිවම අනාගත සෝවියට් අධිරාජ්‍යයේ සීමා මායිම් අදිටන් කොටගෙන සිටි ස්ටැලින් ඊට ගැලපෙන අන්දමින් සිය හමුදා මෙහෙයවූ බවයි. වොර්සෝවේ නාසි විරෝධී නැගී සිටීමට ආධාර දීමෙන් වැලකී සිටීමෙන් නොනැවතී පෝලන්ත සටන් කාමීන්ට ගුවනනින් සැපයුම් හෙලීමට ඉදිරිපත් වූ මිත්‍ර පාක්ෂික ගුවන් යානාවලට සිය ගුවන් කලාපය විවෘත නොකිරීම මඟින් මෙය වඩාත් තහවුරු වන බවට ඔවුහු අදදු චෝදනා නඟති.